**Прочетете внимателно казуса. Анализирайте казуса като приложите методологията за етичен анализ. Подробно информацията относно курсовата задача *Анализ на казус* можете да намерите в секция *6 Семинари и курсови работи: Задание за анализ на казус* в Системата Дистанционното Обучение.**

**Казус 14:** Д-р Д.Е. наскоро е започнала работа в клиника за лечение на затлъстяване. Предишната й работа е била в голяма столична болница, където лекуваният контингент е бил от наркомани, някои от които серопозитивни. Една от първите й пациентки на новото работно място е 32-годишната В.Г., разведена майка на две деца. Наскоро пациентката има диагностицирана аритмия, хипертония и пиелонефрит с последица намалена бъбречна функция. Общопрактикуващият лекар посъветвал В.Г. да отслабне и я насочил към специализираната клиника. В.Г. се справяла добре с програмата за отслабване и при една от срещите споделила с д-р Д.Е., че има нов приятел, който скоро ще се премести да живее при нея. При следващото посещение пациентката идва придружена от въпросния приятел. Лекарката се изненадала, когато разпознала в него пациент от предишната си месторабота, при това серопозитивен. Тя използвала подходяща възможност да разпита В.Г. относно мъжа и разбрала, че жената не знае за наркоманния проблем на приятеля си, нито пък за HIV позитивния тест. Д-р Д.Е. разговаря насаме с мъжа, при което той признал за наркоманния си проблем в миналото, но отрекъл да е серопозитивен и предположил, че лекарката го бърка с друг пациент. Един месец по-късно, В.Г. споделя с д-р Д.Е. съмненията си, че е бременна.